|  |  |
| --- | --- |
|  | EELNÕU  01.04.2025 |
| MÄÄRUS | xx.xx.2025 nr |
|  |  |
| Ida-Viru elektrivõrgu uuendamiseks toetuse andmise tingimused ja kord |  |

Määrus kehtestatakse atmosfääriõhu kaitse seaduse § 161 lõike 3 ja § 1821 lõike 5 alusel.

**1. peatükk**

**Üldsätted**

**§ 1. Toetuse andmise eesmärk ja tulemus**

(1) Toetuse andmise eesmärk on:

1) aidata kaasa Ida-Virumaa sotsiaalmajanduslikule arengule;

2) võimaldada elektrivõrgu uuendamise investeeringute kaudu uute ettevõtjate piirkonda tulekut ja töökohtade loomist Ida-Virumaal;

3) elektrivõrguga liitumise võimsuste ümberpaigutamine suletud kaevandus- ja tööstusaladelt õiglase ülemineku käigus rajatavate tööstuste juurde Ida-Virumaal;

4) aidata kaasa Õiglase Ülemineku Fondist kaasrahastatud energiaintensiivsete tööstusprojektide realiseerumisele.

(2) Toetuse andmise tulemusel saavad Ida-Virumaa ettevõtjad elektrivõrguga liitudes toetuse andmise eelsega võrreldes parema varustuskindluse.

**§ 2. Toetuse rakendamine**

Toetuse taotlusi menetleb, taotluse rahuldamise, rahuldamata jätmise, taotluse rahuldamise otsuse kehtetuks tunnistamise ja toetuse tagasinõudmise otsuseid ning väljamakseid ja järelevalvet teeb Ettevõtluse ja Innovatsiooni Sihtasutus.

**§ 3. Toetuse taotlemise ja kasutamisega seotud teabe ja haldusaktide edastamine**

(1) Toetuse taotlemise ja kasutamisega seotud teavet ja dokumente esitatakse ning aruandlusvormid ja juhised tehakse kättesaadavaks perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 21 lõikes 3 sätestatud e-toetuse keskkonnas.

(2) Taotluse rahuldamise, rahuldamata jätmise, taotluse rahuldamise otsuse muutmise, toetuse maksmisest keeldumise, toetuse tagasinõudmise ja tagasimaksmise ajatamise otsuse ning vaideotsuse edastab Ettevõtluse ja Innovatsiooni Sihtasutus taotlejale või toetuse saajale kolme tööpäeva jooksul otsuse tegemisest arvates registris, kus taotleja või toetuse saaja on registreeritud, olevale e-posti aadressile.

**2. peatükk**

**Toetatavad tegevused, kulude abikõlblikkus ja toetuse suurus**

**§ 4. Toetatavad tegevused**

(1) Toetatakse elektrituruseaduse § 3 punktis 11 sätestatud jaotusvõrgu, mille kaudu osutatakse Ida-Viru maakonnas võrguteenust, Elektrituruseaduse § 66 punktis 9 nimetatud arengukavas hõlmatud taristu, sh alajaamade ja võrguühenduse ehitamist põhivõrgust kuni täiendavaid töökohti loovate uute või laiendatavate ettevõtete kasutatava tööstusala piirini.

(2) Lõikes 1 nimetatud tegevused peavad olema kooskõlas „ei kahjusta oluliselt“ põhimõttega, mille kohaselt ei tekitata Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artiklis 17 nimetatud olulist kahju ühelegi artiklis 9 sätestatud keskkonnaeesmärgile.

(3) Lõikes 1 nimetatud tegevuste puhul peab olema tagatud kliimakindlus lähtuvalt Euroopa Komisjoni teatisest 2021/C 373/01 „Taristu kliimakindluse tagamise tehniliste suunised aastateks 2021–2027“ (ELT C 373, 16.11.2021, lk 1–92) ning Ettevõtluse ja Innovatsiooni Sihtasutuse kodulehel avaldatud kliimakindluse tagamise juhendist.

**§ 5. Kulude abikõlblikkus**

(1) Abikõlblikud on §-s 1 nimetatud eesmärgi ja tulemuse saavutamiseks ning projekti elluviimiseks vajalikud ja põhjendatud järgnevad kulud:

1) Ehitusprojektide koostamine ja ehitusprojektide ekspertiisi kulud;

2) uute alajaamade rajamiseks vajalike kinnistute soetamine võrguettevõttele;

3) ehitusgeoloogiliste ja -geodeetiliste uurimistööde kulud;

4) muud projekti ettevalmistustööde kulud (näiteks elektripaigaldiste maakasutuse seadustamine);

5) seadmete ja materjalide soetamise kulud;

6) elektrivõrgu, alajaamade ja seotud taristu ehitamise kulud;

7) projektijuhtimise kulud;

8) projektijuhi töötasu ja sellelt maksmisele kuuluvad riiklikud maksud ja maksed või projektijuhtimise eest võlaõigusliku lepingu alusel makstud tasu;

9) Omanikujärelevalve tagamisega seotud kulud

10) kasutusest väljalangeva võrgu demonteerimisega seotud kulud.

(2) Abikõlbmatu kulu on käibemaks.

**§ 6. Toetuse suurus ja osakaal**

(1) Toetuse maksimaalne suurus projekti kohta on 10 000 000 eurot.

(2) Toetuse minimaalne suurus projekti kohta on 5 000 000 eurot.

(3) Toetuse osakaal on -100 protsenti abikõlblikest kuludest.

**§ 7. Projekti abikõlblikkuse periood**

(1) Projekti abikõlblikkuse periood on taotluse rahuldamise otsuses määratud ajavahemik, millal projekti tegevused algavad ja lõppevad ning projekti elluviimiseks vajalikud kulud tekivad.

(2) Projekti abikõlblikkuse periood algab taotluse esitamise kuupäevast või taotluse rahuldamise otsuses määratud kuupäevast ning lõppeb taotluse rahuldamise otsuses määratud kuupäeval.

(3) Projekti abikõlblikkuse periood kestab kuni 36 kuud.

(4) Toetuse saaja võib mõjuval põhjusel taotleda projekti abikõlblikkuse perioodi pikendamist tingimusel, et saavutatav tulemus seostub jätkuvalt toetuse andmise eesmärkidega. Pikendamise korral võib abikõlblikkuse periood ületada lõikes 3 sätestatut, ent mitte enam kui 36 kuu võrra või, kui see tähtaeg on varasem, mitte kauem kui Vabariigi Valitsuse määruse nr 121 "Kasvuhoonegaaside lubatud heitkoguse ühikutega kauplemise enampakkumisel saadud tulu kasutamise ja aruandluse üldtingimused" § 3 lg 2 sätestatud perioodi lõpuni.

(5) Projekt lõppeb, kui Ettevõtluse ja Innovatsiooni Sihtasutus on lõpparuande heaks kiitnud ja teinud toetuse saajale viimase väljamakse.

**3. peatükk**

**Toetuse taotlemine ja taotluse menetlemine**

**§ 8. Toetuse taotlemine**

(1) Toetust taotletakse voorupõhiselt.

(2) Ettevõtluse ja Innovatsiooni Sihtasutus teavitab enne taotlusvooru avamist vooru toetuse eelarvest ja vooru kestusest, kooskõlastades need enne Rahandusministeeriumiga.

(3) Taotluste vastuvõtmise alustamisest, lõpetamisest ja peatamisest ning taotlusvooru eelarvest annab Ettevõtluse ja Innovatsiooni Sihtasutus teada oma veebilehel.

(4) Ettevõtluse ja Innovatsiooni Sihtasutus teavitab taotluste vastuvõtmise algus- ja lõppkuupäevast oma veebilehel vähemalt 20 kalendripäeva enne taotlusvooru avamist. Taotlusvooru avamisest kuni taotluste esitamise tähtajani jäetakse vähemalt 60 kalendripäeva.

**§ 9. Nõuded taotlejale**

(1) Taotleja peab olema Ida-Virumaal võrguteenust osutav jaotusvõrguettevõtja elektrituruseaduse § 8 tähenduses.

(2) Taotleja maksu- ja maksevõlg koos intressidega ei tohi olla taotluse esitamise hetkeks suurem kui 100 eurot või peab selle tasumine olema ajatatud. Kui nimetatud võla tasumine on ajatatud, peab võlg olema tasutud ajakava kohaselt. Taotleja peab taotluse esitamise hetkeks olema nõuetekohaselt täitnud maksukorralduse seaduses sätestatud maksudeklaratsioonide esitamise ning majandusaasta aruannete esitamise kohustuse.

(3) Kui taotleja on varem saanud riigieelarvest või Euroopa Liidu välisabi vahenditest, mis on kuulunud tagasimaksmisele, peavad tagasimaksed olema tähtaegselt tasutud.

(4) Taotleja või tema üle valitsevat mõju omava isiku suhtes ei tohi olla algatatud likvideerimis-, sundlõpetamis- või pankrotimenetlust ega tehtud pankrotiotsust.

(5) Taotlejal või tema esindajal ei ole karistusseadustiku alusel määratud kehtivat karistust.

**§ 10. Nõuded taotlusele**

(1) Taotlus peab vastama järgmistele nõuetele:

1) taotlus on esitatud ettenähtud korras ja e-taotluse keskkonna kaudu;

2) taotluses sisalduv projekt on kooskõlas määruses sätestatud toetuse andmise eesmärkide ja tulemustega;

3) toetust taotletakse § 4 lõikes 1 nimetatud tegevusele ja §-s 5 sätestatud abikõlblikele kuludele;

4) taotluses sisalduva projekti tegevused lõpetatakse § 7 alusel määratletud projekti abikõlblikkuse perioodil.

(2) Taotlus peab sisaldama vähemalt järgmisi andmeid, kinnitusi ja dokumente:

1) taotleja nimi ja registrikood;

2) projekti nimetus, plaanitavate tegevuste kirjeldus, ajakava, projekti abikõlblikkuse periood, projekti eesmärk;

3) projekti eelarve ja taotletava toetuse summa;

4) projekti kulude prognoosi/eelarve aluseks olevad vähemalt kaks hinnapakkumist sõltumatutelt isikutelt;

5) projekti elluviimise koht;

6) ülevaade projekti tegevuse eest vastutavate isikute varasemast kogemusest ning kompetentsist asjakohases valdkonnas;

7) teave, kas taotleja on projektile või projekti tegevustele taotlenud ja/või saanud toetust samal ajal Euroopa Liidu või muudest riigieelarve, kohaliku omavalitsuse üksuse eelarve või välisabi vahenditest;

8) kinnitus, et taotleja on teadlik, et taotluse rahuldamise otsus võidakse osaliselt või täielikult §-s 16 määratletud aluse esinemisel kehtetuks tunnistada;

9) kinnitus, et taotleja on teadlik, et taotluse rahuldamise otsuses määratud toetuse summa avalikustatakse.

**§ 11. Taotluse menetlemine**

(1) Taotluse menetlemise tähtaeg on 40 tööpäeva taotlusvooru sulgemisest arvates.

(2) Taotluse menetlemise aega võib põhjendatud juhul pikendada kuni kümne tööpäeva võrra, millest teavitatakse taotlejat.

(3) Kui taotluse nõuetele vastavuse kontrollimisel avastatakse puudusi, teatatakse sellest viivitamata taotlejale ja antakse puuduste kõrvaldamiseks kuni kümme tööpäeva, mille võrra pikeneb taotluse menetlemise tähtaeg.

(4) Ettevõtluse ja Innovatsiooni Sihtasutus teeb taotluse rahuldamata jätmise otsuse taotlust sisuliselt hindamata, kui taotleja ei ole lõikes 3 nimetatud tähtaja jooksul puudusi kõrvaldanud.

**§ 12. Taotleja ja taotluse nõuetele vastavus**

Ettevõtluse ja Innovatsiooni Sihtasutus teeb taotluse rahuldamata jätmise otsuse taotlust sisuliselt hindamata, kui esineb vähemalt üks järgmistest asjaoludest:

1) taotleja või taotlus ei vasta määruse nõuetele;

2) taotleja ei võimalda nõuetele vastavust kontrollida;

3) taotluses on esitatud ebaõigeid või mittetäielikke andmeid või taotleja mõjutab pettuse või ähvardusega või muul õigusvastasel viisil taotluse menetlemist;

4) taotleja ei ole määratud tähtaja jooksul kõrvaldanud taotluses esinevaid puudusi.

**§ 13. Taotluste hindamine ja hindamiskriteeriumid**

(1) Ettevõtluse ja Innovatsiooni Sihtasutus võib moodustada taotluste hindamiseks vähemalt kolmeliikmelise hindamiskomisjoni, mille koosseisu ei või kuuluda taotluste menetlemisega otseselt seotud isik, kes kontrollib taotlusi või nõustab taotlejaid. Hindamiskomisjoni koosseis kooskõlastatakse eelnevalt Rahandusministeeriumiga.

(2) Hindamiskomisjoni koosseis tehakse avalikuks Ettevõtluse ja Innovatsiooni Sihtasutuse veebilehel hiljemalt taotluste vastuvõtmise alustamise päeval.

(3) Ettevõtluse ja Innovatsiooni Sihtasutus võib kaasata taotluste hindamiseks hindamiskomisjoni väliseid eksperte, arvestades seejuures vajadust võimaliku huvide konflikti vältimiseks. Siinkohal ei tohi hindamiskomisjoni liikmed ega välised eksperdid olla seotud ühegi taotlejajaga samasse kontserni kuuluva ettevõttega.

(4) Taotluste hindamise kriteeriumid koos nende osakaaluga koondhindest on järgmised:

1) projekti mõju toetuse eesmärkide ja oodatavate tulemuste saavutamisele – 40 protsenti koondhindest;

2) projekti sotsiaalmajanduslik mõju– 20 protsenti koondhindest:

* uute töökohtade loomine tarbijate juures
* mõjutatud tööstusinvesteeringute suurus piirkonnas

;

3) projekti põhjendatus ja kuluefektiivsus oodatava tulemuse saavutamise seisukohast – 40 protsenti koondhindest:

suhteline mõju tarbija tariifile, kui projektid teostatakse investeeringuna, mida finantseeritakse tariifist.

(5) Iga hindamiskriteeriumi järgi antakse hinne skaalal null kuni neli punkti, millest null on mitterahuldav ja neli suurepärane.

(6) Taotluse koondhinne kujuneb lõikes 4 sätestatud kriteeriumide hinnete kaalutud keskmisest.

(7) Hindamisprotsess reguleeritakse Ettevõtluse ja Innovatsiooni Sihtasutuse koostatavas hindamise juhendis, mis tehakse kättesaadavaks Ettevõtluse ja Innovatsiooni Sihtasutuse veebilehel hiljemalt § 8 lg 4 nimetatud vooru algus- ja lõppajast teavitamise kuupäeval.

**§ 14. Taotluse rahuldamine ja rahuldamata jätmine**

(1) Taotlused rahuldatakse koondhinnete alusel koostatud pingerea järgi, alustades kõrgeima koondhinde saanud taotlusest; hindepunktid ja koondhinne arvutatakse täpsusega kaks kohta pärast koma. Taotlus rahuldatakse, kui taotluse koondhinne on vähemalt 2,50 punkti ja ühegi § 13 lõikes 4 sätestatud kriteeriumi hinne ei ole väiksem kui 2,00 punkti ning toetuse summa ei ületa taotluste rahastamise eelarve vaba jääki.

(2) Taotluse rahuldamise otsus sisaldab järgnevat:

1) toetuse saaja nimi ning projekti nimetus;

2) projekti kogumaksumus ja toetuse maksimaalne võimalik suurus ning maksimaalne võimalik osakaal projekti abikõlblikest kuludest;

3) projekti abikõlblikkuse periood;

4) projekti elluviimise tingimused;

5) aruannete esitamise tähtajad ja kord;

6) toetuse maksmise tingimused;

7) toetuse saaja õigused ja kohustused.

(3) Taotlus jäetakse rahuldamata ja tehakse taotluse rahuldamata jätmise otsus, kui esineb vähemalt üks järgmistest asjaoludest:

1) taotluse koondhinne on väiksem kui 2,50 punkti;

2) vähemalt ühe § 13 lõikes 4 sätestatud kriteeriumi hinne on väiksem kui 2,0 punkti;

3) taotluste pingerea järgi ületab taotletav toetuse summa taotluste rahastamise eelarve vaba jääki ja taotlust ei ole võimalik osaliselt rahuldada;

4) taotlus või toetuse taotleja ei vasta käesoleva määruse nõudele.

(4) Taotluse rahuldamise või rahuldamata jätmise otsus edastatakse taotlejale kolme tööpäeva jooksul otsuse tegemisest arvates.

**§ 15. Taotluse osaline või kõrvaltingimusega rahuldamine**

(1) Taotluse osaline rahuldamine on lubatud järgmistel juhtudel:

1) toetust on taotletud tegevusele või kulude katteks, mis ei ole projekti elluviimise seisukohast põhjendatud;

2) taotletava toetuse rahaline maht ületab rahastamise eelarve vaba jääki.

(2) Taotluse võib osaliselt rahuldada tingimusel, et taotleja on nõus Ettevõtluse ja Innovatsiooni Sihtasutuse ettepanekuga taotletud toetuse summat vähendada või projektis kavandatud tegevusi muuta ning võimalik kavandatud tegevuste muutmine ei vähenda hindamistulemuse aluseks olnud kulutõhususe näitajat. Kui taotleja ei ole taotluse osalise rahuldamisega nõus, teeb Ettevõtluse ja Innovatsiooni Sihtasutus taotluse rahuldamata jätmise otsuse.

(3) Taotluse rahuldamise otsuse võib teha haldusmenetluse seaduse § 53 tähenduses kõrvaltingimusega, kui taotleja peab esitama lisadokumente või tegema lisatoiminguid. Kui taotleja ei ole kõrvaltingimuse seadmisega nõus, teeb Ettevõtluse ja Innovatsiooni Sihtasutus taotluse rahuldamata jätmise otsuse. Kõrvaltingimuse nõuetekohasel täitmisel lisatakse sellekohane teave taotluse rahuldamise otsuse juurde. Tegevused ega kulud ei ole abikõlblikud enne kõrvaltingimuste täitmist.

**§ 16. Taotluse rahuldamise otsuse muutmine ja kehtetuks tunnistamine**

(1) Taotluse rahuldamise otsust muudab Ettevõtluse ja Innovatsiooni Sihtasutus omal algatusel või toetuse saaja digitaalselt allkirjastatud kirjaliku taotluse alusel.

(2) Taotluse rahuldamise otsusega kinnitatud projekti eelarvet võib toetuse saaja lõikes 1 nimetatud taotlust esitamata muuta, kui muudatus on seotud ümbertõstmisega ühelt eelarverealt teisele, toetuse summa ei muutu ning toetuse saaja kooskõlastab selle muudatuse eelnevalt Ettevõtluse ja Innovatsiooni Sihtasutusega.

(3) Lõikes 2 nimetatud muudatused kooskõlastab Ettevõtluse ja Innovatsiooni Sihtasutus kümne tööpäeva jooksul sellise ettepaneku saamisest arvates.

(4) Ettevõtluse ja Innovatsiooni Sihtasutus võib toetuse saaja põhjendatud taotluse alusel toetuse mahtu suurendada, kui see on kooskõlas §-s 6 sätestatud piirmääradega ning rahastamise eelarves on vabu vahendeid, projekti elluviimise käigus tekib lisategevuste vajadus, milleta ei ole projekti tulemuse saavutamine võimalik.

(5) Enne toetuse rahuldamise otsuse muutmist kontrollib Ettevõtluse ja Innovatsiooni Sihtasutus muudatuste asjakohasust ja vajalikkust ning hindab muudatuste mõju hindamiskriteeriumide alusel, kui see on vajalik. Ettevõtluse ja Innovatsiooni Sihtasutus kaasab vajaduse korral eksperte või hindamiskomisjoni liikmeid.

(6) Ettevõtluse ja Innovatsiooni Sihtasutusel on õigus keelduda taotluse rahuldamise otsuse muutmisest või lõikes 2 nimetatud juhul muudatuse kooskõlastamisest, kui soovitav muudatus ei aita kaasa projekti tulemuste saavutamisele või seab tulemuste saavutamise ohtu või kui projekti tegevusi ei lõpetata abikõlblikkuse perioodil.

(7) Taotluse rahuldamise otsuse muutmise otsustab Ettevõtluse ja Innovatsiooni Sihtasutus 20 tööpäeva jooksul sellise taotluse saamisest arvates.

(8) Taotluse rahuldamise otsust ei tohi muuta tagasiulatuvalt.

(9) Ettevõtluse ja Innovatsiooni Sihtasutus võib tunnistada taotluse rahuldamise otsuse täielikult või osaliselt kehtetuks järgmistel juhtudel:

1) ilmneb asjaolu, mille korral taotlust ei oleks rahuldatud;

2) taotlemisel või projekti elluviimisel on esitatud ebaõiget või mittetäielikku teavet või nõutud teave on jäetud esitamata;

3) kõrvaltingimusega taotluse rahuldamise otsuse korral ei täida toetuse saaja kõrvaltingimust;

4) toetuse saaja taotlust muuta toetuse taotluse rahuldamise otsust ei rahuldata ja toetuse saajal ei ole toetuse kasutamist ettenähtud tingimustel võimalik jätkata;

5) toetuse saaja esitab avalduse toetuse kasutamisest loobumise kohta.

(10) Toetuse saajal tuleb saadud toetus taotluse rahuldamise otsuse osaliselt või täielikult kehtetuks tunnistamise otsuse kohaselt tagastada.

(11) Kui ilmneb, et toetuse saaja on eiranud oma kohustusi või talle kehtestatud nõudeid ning rikkumisega on kaasnenud rahaline mõju, kuid toetuse andjal ei ole võimalik rahalise mõju suurust objektiivsete näitajate alusel üheselt hinnata, vähendatakse toetust protsentuaalselt olenevalt Ettevõtluse ja Innovatsiooni Sihtasutuse hinnangust rikkumise raskuse ja mõju kohta kulu abikõlblikkusele.

**4. peatükk**

**Aruannete esitamine ja toetuse maksmine**

**§ 17. Toetuse kasutamisega seotud aruannete esitamine**

(1) Vahearuanne peab sisaldama ellu viidud tegevuste ülevaadet, hinnangut tegevuste elluviimisele ja saavutatud tulemustele, sealhulgas meetme eesmärkide ja oodatud tulemuste seisukohast, andmeid tegevuste edenemise kohta aruandlusperioodil. Alla 18-kuulise kestusega projekti korral esitatakse selle kohta üksnes lõpparuanne, seda ületava kestusega projekti kohta esitatakse lõpparuande eel vahearuanded kord aastas.

(2) Lõpparuanne peab sisaldama elluviidud tegevuste ülevaadet ning hinnangut abikõlblikkuse perioodil tulemuste saavutamise kohta, sealhulgas meetme eesmärkide ja meetme oodatud tulemuste seisukohast.

(3) Projekti vahe- ja lõpparuande vormid avaldab Ettevõtluse ja Innovatsiooni Sihtasutus oma veebilehel hiljemalt § 8 lg 4 nimetatud vooru algus- ja lõppajast teavitamise kuupäeval.

(4) Ettevõtluse ja Innovatsiooni Sihtasutus kinnitab vahe- ja lõpparuande või tagastab selle täiendamiseks 30 tööpäeva jooksul selle saamisest arvates.

(5) Ettevõtluse ja Innovatsiooni Sihtasutus võib vahe- ja lõpparuandele hinnangu andmiseks kaasata hindamiskomisjoni liikmeid või eksperte.

**§ 18. Toetuse maksmine**

(1) Toetust makstakse toetuse saajale toetatava tegevuse elluviimisel tekkinud ja tasutud abikõlblike kulude alusel taotluse rahuldamise otsuse tingimuste kohaselt vastavalt kuludokumentidele.

(2) Toetust makstakse toetuse saaja esitatud maksetaotluse alusel peale vahearuande või lõpparuande kinnitamist. Maksetaotlus esitatakse Ettevõtluse ja Innovatsiooni Sihtasutusele taotluse rahuldamise otsuses määratud tähtaegadel, kuid mitte tihedamini kui kord kvartalis.

(3) Lõppmakse tehakse pärast projekti tegevuste toimumist ja tulemuste saavutamist ning lõpparuande kinnitamist.

(4) Ettevõtluse ja Innovatsiooni Sihtasutus menetleb maksetaotlust 30 tööpäeva jooksul maksetaotluse esitamisest arvates.

(5) Ettevõtluse ja Innovatsiooni Sihtasutus võib kuludokumente kontrollida ka toetuse saaja juures kuni § 19 lg 2 p 8 sätestatud tähtajani.

(6) Kui maksetaotluse või sellega seotud kuludokumendi menetlemisel ilmneb puudus, mida on võimalik kõrvaldada, määrab Ettevõtluse ja Innovatsiooni Sihtasutus puuduse kõrvaldamiseks tähtaja.

(7) Ettevõtluse ja Innovatsiooni Sihtasutus võib teha toetuse maksmisest osalise või täieliku keeldumise otsuse, kui:

1) esitatud kuludokument ei vasta taotluses esitatud projekti abikõlblikkuse perioodile, tegevustele, abikõlblikele kuludele ja eesmärkidele;

2) toimunud tegevus ei vasta taotluses esitatud tegevusele või selle toimumine ei ole tõendatud;

3) Ettevõtluse ja Innovatsiooni Sihtasutus jättis vastava aruandlusperioodi vahe- või lõpparuande kinnitamata;

4) toetuse saaja ei ole tagasimaksmisele kuuluvat toetust tagasi maksnud;

5) toetuse saaja rikub määruses sätestatud tingimust või kaldub kõrvale taotluse või toetuse rahuldamise otsuse tingimustest.

(8) Ettevõtluse ja Innovatsiooni Sihtasutus võib peatada toetuse maksed toetuse saajale kuni tagasimaksmisele kuuluva toetuse täieliku tagasimaksmiseni.

**5. peatükk**

**Toetuse saaja ning Ettevõtluse ja Innovatsiooni Sihtasutuse õigused ja kohustused ning toetuse tagastamine**

**§ 19. Toetuse saaja õigused ja kohustused**

(1) Toetuse saajal on õigus saada Ettevõtluse ja Innovatsiooni Sihtasutuselt teavet ja selgitusi, mis on seotud õigusaktides sätestatud nõuete ja toetuse saaja kohustustega.

(2) Toetuse saaja on kohustatud:

1) projekti tegevused korrektselt ellu viima, tagama projekti juhtimise ning kasutama toetust taotluse ja taotluse rahuldamise otsuse tingimuste kohaselt;

2) tagama, et raamatupidamises on toetatava projekti kulud ning neid kajastavad kulu- ja maksedokumendid muudest toetuse saaja kulu- ja maksedokumentidest selgelt eristatavad;

3) esitama Ettevõtluse ja Innovatsiooni Sihtasutusele nõutud teavet kümne tööpäeva jooksul nõude saamisest arvates;

4) teavitama Ettevõtluse ja Innovatsiooni Sihtasutust kirjalikult, kui muutub toetuse saaja otsustusõigusega osanik või aktsionär või juhtorgani liige, seda ka juhul, kui muudatus nähtub äriregistrist;

5) võimaldama järelevalvet tegevale isikule juurdepääsu projekti elluviimisega seotud territooriumile, mida toetuse saaja kasutab ning dokumentide kontrolli toetuse saaja ja projekti elluviimise asukohas;

6) osutama auditi ja järelevalve kiireks tegemiseks igakülgset abi;

7) hankima projekti elluviimiseks vajalikud õigusaktides ette nähtud load ja kooskõlastused;

8) säilitama taotluse, toetuse ja projekti elluviimisega seonduvat dokumentatsiooni seitse aastat alates viimase toetuse makse tegemise majandusaasta lõpust;

9) viivitamata kirjalikult informeerima Ettevõtluse ja Innovatsiooni Sihtasutust kõigist esitatud andmete muudatustest või asjaoludest, mis mõjutavad või võivad mõjutada toetuse saaja kohustuste täitmist, tulemuste saavutamist ning projekti tegevustega jätkamist;

10) kinni pidama esitatud eelarvest;

11) järgima tegevuste elluviimisel riigihangete seadust, kui toetuse saaja on hankija riigihangete seaduse tähenduses;

12) kui toetuse saaja ei ole hankija riigihangete seaduse tähenduses, lähtuma tegevuste elluviimisel Elektrituruseaduse paragrahv 18 lõige 5 prim 1-st, mille kohaselt jaotusvõrguettevõtja hangib võrguteenuse osutamiseks vajalikud teenused läbipaistvatel, mittediskrimineerivatel ja turupõhistel tingimustel.;

13) järgima taristut projekteerides ja ehitades ehitusseadustikku.

(3) Toetuse saaja ei tohi toetusega subsideerida oma teisi tegevusi, sealhulgas taristu käitamist.

**§ 20. Ettevõtluse ja Innovatsiooni Sihtasutuse õigused ja kohustused**

(1) Ettevõtluse ja Innovatsiooni Sihtasutusel on õigus:

1) nõuda taotluses sisalduva projekti kestuse, tegevuste, eesmärkide, tulemuste ja kulude kohta lisaandmete ja -dokumentide esitamist;

2) kontrollida toetuse saaja juures projekti tegevuste toimumist, viibida toetuse saaja ruumides ja territooriumil, ning kontrollida toetuse kasutamisega seotud kulu- ja muid dokumente, andmeid ja materjale.

(2) Ettevõtluse ja Innovatsiooni Sihtasutus on kohustatud:

1) tegema taotlus- ja aruandevormid ning juhendmaterjalid taotlejale ja toetuse saajale kättesaadavaks oma veebilehel hiljemalt § 8 lg 4 nimetatud vooru algus- ja lõppajast teavitamise kuupäeval;

2) teavitama toetuse saajat viivitamatult toetuse kasutamist reguleerivates dokumentides tehtud muudatustest;

3) pärast otsust taotlus rahuldada avaldama oma veebilehel toetuse saaja nime, toetust saava projekti nime, toetuse maksimaalse võimaliku summa, projekti maksimaalse võimaliku toetusmäära, projekti kogumaksumuse, projekti eesmärgi ja kestuse;

4) mitte avaldama taotluse menetlemise käigus saadud teavet ega dokumente, välja arvatud punkti 3 kohaselt avaldamisele kuuluv teave;

5) kontrollima projekti elluviimist ja tulemuste saavutamist;

6) teavitama Rahandusministeeriumit määruse rakendamisega seotud takistustest.

**§ 21. Toetuse tagastamine**

(1) Otsuse toetus osaliselt või täielikult tagasi nõuda teeb Ettevõtluse ja Innovatsiooni Sihtasutus kaalutlusõiguse kohaselt järgmistel juhtudel:

1) kulu, mille alusel on toetust makstud, ei ole abikõlblik;

2) toetuse saaja on jätnud osaliselt või täielikult täitmata määruses või taotluse rahuldamise otsuses nimetatud kohustuse või nõude ja see on mõjutanud makstud toetuse aluseks oleva kulu abikõlblikkust;

3) toetuse saaja suhtes on algatatud likvideerimis- või pankrotimenetlus.

(2) Toetuse saaja peab tagasinõudeotsuses nimetatud summa maksma tagasi 60 kalendripäeva jooksul otsuse kehtima hakkamise päevast arvates.

(3) Tagasimaksmisele kuuluva toetuse võib tasaarveldada sama projekti raames maksmisele kuuluva toetusega.

(4) Toetuse tagasinõudmise otsuse võib teha kolme aasta jooksul projekti lõppemisest arvates.

(5) Abikõlbmatuks loetud kulud jäävad toetuse saaja tasuda.

(allkirjastatud digitaalselt) (allkirjastatud digitaalselt)

Jürgen Ligi Merike Saks

rahandusminister kantsler